**Φύλλο Οδηγιών Χρήσης: Πληροφορίες για το Χρήστη**

**ENGERIX 20 μικρογραμμάρια/1 ml, ενέσιμο εναιώρημα**

Εμβόλιο ηπατίτιδας Β (rDNA) (προσροφημένο) (HBV)

**Διαβάστε προσεκτικά ολόκληρο το φύλλο οδηγιών χρήσης πριν αρχίσετε να χρησιμοποιείτε αυτό το εμβόλιο, διότι περιλαμβάνει σημαντικές πληροφορίες για εσάς.**

* Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.
* Εάν έχετε περαιτέρω απορίες, ρωτήστε το γιατρό ή το φαρμακοποιό σας.
* Η συνταγή για αυτό το εμβόλιο χορηγήθηκε αποκλειστικά για εσάς. Δεν πρέπει να δώσετε το φάρμακο σε άλλους.
* Εάν παρατηρήσετε κάποια ανεπιθύμητη ενέργεια που δεν αναφέρεται στο παρόν φύλλο οδηγιών, παρακαλείσθε να ενημερώσετε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών. Βλέπε παράγραφο 4.

**Τι περιέχει το παρόν φύλλο οδηγιών:**

1 Τι είναι το ENGERIX και ποια είναι η χρήση του

2. Τι πρέπει να γνωρίζετε πριν πάρετε το ENGERIX

3. Πώς να χρησιμοποιήσετε το ENGERIX

4. Πιθανές ανεπιθύμητες ενέργειες

5. Πώς να φυλάσσετε το ENGERIX

6. Περιεχόμενο της συσκευασίας και λοιπές πληροφορίες

**1 . Τι είναι το ENGERIX και ποια είναι η χρήση του**

Το ENGERIX είναι ένα εμβόλιο που χρησιμοποιείται για την πρόληψη λοίμωξης από ηπατίτιδα Β. Μπορεί ακόμη να συντελέσει στην πρόληψη λοίμωξης από ηπατίτιδα D.

Το εμβόλιο μπορεί να χορηγηθεί σε ενήλικες και εφήβους ηλικίας 16 ετών και άνω. Σε εξαιρετικές περιπτώσεις μπορεί επίσης να χορηγηθεί σε παιδιά και εφήβους 11 έως 15 ετών (βλέπε τμήμα 3).

Η ηπατίτιδα Β αποτελεί λοιμώδη ασθένεια του ήπατος που προκαλείται από ιό. Ορισμένα άτομα έχουν τον ιό της ηπατίτιδα Β στον οργανισμό τους, αλλά δεν μπορούν να απαλλαγούν από αυτόν. Μπορούν να μεταδώσουν τη λοίμωξη σε άλλα άτομα και είναι γνωστοί ως φορείς. Η νόσος εξαπλώνεται από τον ιό που εισέρχεται στον οργανισμό μετά από επαφή με σωματικά υγρά, συνηθέστερα με αίμα, από μολυσμένο άτομο.

Εάν η μητέρα είναι φορέας του ιού, μπορεί να μεταδώσει τον ιό στο μωρό της κατά τον τοκετό. Επίσης, είναι πιθανό να μεταδοθεί ο ιός από φορέα, π.χ. με σεξουαλική επαφή χωρίς προφύλαξη, κοινόχρηστες σύριγγες ή θεραπεία με ιατρικό εξοπλισμό που δεν έχει αποστειρωθεί κατάλληλα.

Στα κύρια σημεία της νόσου συμπεριλαμβάνεται η κεφαλαλγία, ο πυρετός, ο έμετος και ο ίκτερος (κιτρίνισμα του δέρματος και των οφθαλμών), αλλά σε περίπου 3 στους 10 ασθενείς δεν υπάρχουν συμπτώματα της νόσου.

Σε εκείνους που έχουν μολυνθεί με ηπατίτιδα Β, 1 στους 10 ενήλικες και έως 9 στα 10 μωρά θα γίνουν φορείς του ιού και πιθανόν να φτάσουν να αναπτύξουν σοβαρή ηπατική βλάβη και, σε ορισμένες περιπτώσεις, καρκίνο του ήπατος.

**Πως δρα το Engerix**

Το ENGERIX περιέχει μικρή ποσότητα του «εξωτερικού περιβλήματος» του ιού της ηπατίτιδας Β. Αυτό το "εξωτερικό περίβλημα" δεν είναι λοιμώδες και δεν μπορεί να σας κάνει να αρρωστήσετε.

* Όταν σας χορηγηθεί το εμβόλιο, θα κάνει το ανοσοποιητικό σύστημα του οργανισμού να προετοιμαστεί, ώστε να προστατευθεί από αυτούς τους ιούς στο μέλλον.
* Το ENGERIX δεν θα σάς προστατεύσει εάν έχετε ήδη μολυνθεί με τον ιό της ηπατίτιδας Β.
* Το ENGERIX μπορεί να συντελέσει μόνο στην προστασία σας από λοίμωξη με τον ιό της ηπατίτιδας Β.

**2. Τι πρέπει να γνωρίζετε πριν πάρετε το ENGERIX**

**Το ENGERIX δεν πρέπει να χορηγείται σε περίπτωση:**

* αλλεργίας (υπερευαισθησίας) στο ENGERIX ή σε οποιοδήποτε άλλο συστατικό αυτού του εμβολίου (παρατίθενται στην παράγραφο 6)
* υψηλής θερμοκρασίας (πυρετός)

Το ENGERIX δεν πρέπει να χορηγείται εάν οτιδήποτε από τα παραπάνω ισχύει στην περίπτωση σας. Εάν δεν είστε βέβαιοι, ενημερώστε το γιατρό ή το φαρμακοποιό σας πριν τον εμβολιασμό με ENGERIX. Παρακαλείσθε να ενημερώσετε το γιατρό ή το φαρμακοποιό σας εάν έχετε τυχόν αλλεργίες ή εάν είχατε ποτέ τυχόν προβλήματα υγείας μετά από εμβολιασμό.

**Προειδοποιήσεις και Προφυλάξεις**

* Απευθυνθείτε στον γιατρό ή τον φαρμακοποιό σας πριν να λάβετε Engerix εάν: Κάνετε αιμοκάθαρση για νεφρολογικό πρόβλημα ή έχετε κάποια ασθένεια που μπορεί να επηρεάσει το ανοσοποιητικό σας σύστημα

Άτομα που υποβάλλονται σε αιμοκάθαρση, έχουν μακροχρόνια ηπατικά προβλήματα, είναι φορείς του ιού της ηπατίτιδας C ή είναι HIV θετικοί, μπορεί και πάλι να λάβουν το ENGERIX από το γιατρό τους. Αυτό συμβαίνει, διότι οι λοιμώξεις από ηπατίτιδα Β μπορεί να είναι σοβαρές σε αυτούς τους ασθενείς. Περισσότερες πληροφορίες σχετικά με νεφρολογικά προβλήματα και την αιμοκάθαρση βρίσκονται στην Ενότητα 3.

Εάν δεν είστε βέβαιοι εάν οτιδήποτε από τα παραπάνω εφαρμόζεται σε εσάς, ενημερώστε το γιατρό ή το φαρμακοποιό σας πριν εμβολιαστείτε με ENGERIX.

Λιποθυμία μπορεί να συμβεί (κυρίως σε εφήβους) επακόλουθα ή ακόμη και πριν από κάθε ένεση. Ως εκ τούτου αναφέρετε στον γιατρό ή το νοσηλευτή εάν εμφανίσατε/το παιδί σας εμφανίσει λιποθυμία με μία προηγούμενη ένεση.

Όπως και με άλλα εμβόλια, το ENGERIX μπορεί να μην είναι εντελώς αποτελεσματικό στην προστασία σας από την ηπατίτιδα Β. Αρκετοί παράγοντες, όπως η μεγάλη ηλικία, το φύλο, το υπερβολικό βάρος, το κάπνισμα και ορισμένα μακροχρόνια προβλήματα, μειώνουν την ανοσολογική απάντηση στο εμβόλιο. Εάν οτιδήποτε από αυτά ισχύει στην περίπτωση σας, ο γιατρός σας μπορεί να αποφασίσει να σας υποβάλλει σε εξέταση αίματος ή να σας παράσχει πρόσθετη δόση του ENGERIX για να βεβαιωθεί ότι είστε προστατευμένος.

**Άλλα φάρμακα και ENGERIX**

Παρακαλείσθε να ενημερώσετε το γιατρό ή το φαρμακοποιό σας εάν παίρνετε, έχετε πάρει πρόσφατα ή μπορεί να πάρετε άλλα φάρμακα.

Το ENGERIX μπορεί να χορηγηθεί την ίδια στιγμή με τα περισσότερα άλλα συνήθη εμβόλια. Ο γιατρός σας θα διασφαλίσει ότι τα εμβόλια χορηγούνται ξεχωριστά και σε διαφορετικά σημεία του σώματος.

**Κύηση και θηλασμός**

Εάν είσθε έγκυος ή θηλάζετε, εικάζετε ότι μπορεί να είσθε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού ή του φαρμακοποιού σας προτού πάρετε αυτό το φάρμακο.

**Οδήγηση και χειρισμός μηχανημάτων**

Το ENGERIX μπορεί να επηρεάσει την ικανότητα οδήγησης ή χειρισμού μηχανών. Μην οδηγείτε και μην χρησιμοποιείτε μηχανήματα εάν δεν αισθάνεστε καλά.

**Το ENGERIX** **περιέχει νάτριο**

Αυτό το προϊόν περιέχει λιγότερο από 1 mmol νατρίου (23 mg) ανά δόση, δηλ. ουσιαστικά είναι «ελεύθερο νατρίου».

**3. Πώς να πάρετε το ENGERIX**

**Πώς χορηγείται το εμβόλιο**

Ο γιατρός θα χορηγήσει τη συνιστώμενη δόση ENGERIX σε εσάς.

Το ENGERIX θα χορηγηθεί:

* ως ένεση στο μυ στον βραχίονα
* ως ένεση κάτω από το δέρμα εάν μελανιάζετε εύκολα ή έχετε αιμορραγικό πρόβλημα.

**Πόσο χορηγείται**

Θα σας χορηγηθεί μια σειρά ενέσεων ENGERIX. Όταν ολοκληρώσετε τη σειρά των ενέσεων, αναμένεται να έχετε μακροχρόνια προστασία από την ηπατίτιδα Β.

* Ενήλικες και έφηβοι ηλικίας 16 ετών και άνω θα λάβουν 20 μικρογραμμάρια/1 ml εμβολίου.

Υπάρχουν αρκετοί τρόποι με τους οποίους μπορεί να σας χορηγηθεί ENGERIX. Ο γιατρός σας θα επιλέξει το καταλληλότερο σχήμα για εσάς:

**Σχήμα 1 – για ενηλίκους ή εφήβους 16 ετών και άνω**

Πρώτη ένεση - τώρα

Δεύτερη ένεση - 1 μήνας μετά την πρώτη ένεση

Τρίτη ένεση - 6 μήνες μετά την πρώτη ένεση

**Σχήμα 2 – για ενηλίκους ή εφήβους 16 ετών και άνω**

Πρώτη ένεση - τώρα

Δεύτερη ένεση - 1 μήνας μετά την πρώτη ένεση

Τρίτη ένεση - 2 μήνες μετά την πρώτη ένεση

Τέταρτη ένεση - 12 μήνες μετά την πρώτη ένεση

* Αυτό το σχήμα μπορεί επίσης να χρησιμοποιηθεί εάν εμβολιάζεστε λόγω πρόσφατης έκθεσης σε ηπατίτιδα Β, καθώς θα επιφέρει προστασία γρηγορότερα.

**Σχήμα 3 – μόνο για ενηλίκους (18 ετών και άνω)**

Αυτό το σχήμα θα σας χορηγηθεί μόνο σε εξαιρετικές καταστάσεις, για παράδειγμα εάν χρειάζεται να ταξιδέψετε σε περιοχή υψηλού κινδύνου μέσα σε ένα μήνα από τον εμβολιασμό.

Πρώτη ένεση - τώρα

Δεύτερη ένεση - 1 εβδομάδα μετά την πρώτη ένεση

Τρίτη ένεση - 3 εβδομάδες μετά την πρώτη ένεση

Τέταρτη ένεση - 12 μήνες μετά την πρώτη ένεση

**Σχήμα 4 – μόνο για παιδιά και εφήβους ηλικίας 11 έως 15 ετών**

Αυτό το σχήμα χρησιμοποιείται μόνο εάν είναι αμφίβολο ότι το παιδί σας θα λάβει την τρίτη ένεση. Κατά τη διάρκεια αυτού του σχήματος, χρησιμοποιείται το εμβόλιο ENGERIX 20 μικρογραμμάρια/1 ml. Έτσι παρέχεται υψηλότερο επίπεδο προστασίας σε σχέση με 2 δόσεις του εμβολίου ENGERIX Παιδιατρικό 10 μικρογραμμάρια/0,5 ml.

Πρώτη ένεση - τώρα

Δεύτερη ένεση - 6 μήνες μετά την πρώτη ένεση

* Όταν χρησιμοποιείται αυτό το σχήμα, δεν επιτυγχάνεται πάντοτε προστασία μέχρι μετά από τη δεύτερη δόση. Αυτό το σχήμα των δύο δόσεων χρησιμοποιείται μόνο όταν υπάρχει σχετικά χαμηλός κίνδυνος λοίμωξης από ηπατίτιδα Β κατά την πορεία του εμβολιασμού και όταν δεν μπορεί να διασφαλιστεί η ολοκλήρωση αυτού του σχήματος.

Είναι πολύ σημαντικό να επιστρέφετε για τις ενέσεις σας στους συνιστώμενους χρόνους. Εάν έχετε τυχόν ερωτήσεις σχετικά με την ποσότητα του εμβολίου που σας χορηγείται, παρακαλούμε μιλήστε στο γιατρό σας.

**Νεφρολογικά προβλήματα και αιμοκάθαρση**

* Άτομα ηλικίας 16 ετών και άνω

Εάν παρουσιάζετε νεφρολογικό πρόβλημα ή υποβάλλεστε σε αιμοκάθαρση, ο γιατρός σας μπορεί να αποφασίσει να σας εμβολιάσει με τέσσερις διπλές δόσεις (2 x 20 μικρογραμμάρια/1 ml) του εμβολίου στους 0, 1, 2 και 6 μήνες. Ο γιατρός σας μπορεί επίσης να αποφασίσει να προβεί σε εξέταση αίματος, ώστε να βεβαιωθεί ότι προστατεύεστε από την ηπατίτιδα Β.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και το εμβόλιο αυτό μπορεί να προκαλέσει ανεπιθύμητες ενέργειες, αν και δεν παρουσιάζονται σε όλους τους ανθρώπους. Με αυτό το εμβόλιο μπορεί να παρουσιαστούν οι εξής ανεπιθύμητες ενέργειες:

**Αλλεργικές αντιδράσεις** (μπορεί να εμφανιστούν με έως και 1 ανά 10.000 δόσεις του εμβολίου)

Εάν παρουσιάσετε αλλεργική αντίδραση, επισκεφθείτε αμέσως το γιατρό σας. Στα σημεία μπορεί να συμπεριλαμβάνεται:

* Οίδημα προσώπου
* Χαμηλή αρτηριακή πίεση
* Αναπνευστική δυσχέρεια
* Κυάνωση δέρματος
* Απώλεια συνείδησης.

Αυτά τα σημεία συνήθως ξεκινούν πολύ σύντομα μετά από τη χορήγηση της ένεσης. Επισκεφθείτε αμέσως γιατρό εάν παρουσιαστούν αφού φύγετε από το ιατρείο.

**Άλλες ανεπιθύμητες ενέργειες είναι:**

**Πολύ συχνές** (μπορεί να εμφανιστούν περισσότερες από 1 ανά 10 δόσεις του εμβολίου)

* Πόνος και ερυθρότητα στο σημείο της ένεσης
* Αίσθημα κόπωσης
* Ευερεθιστότητα

**Συχνές** (μπορεί να εμφανιστούν έως και 1 ανά 10 δόσεις του εμβολίου)

* Πονοκέφαλος
* Υπνηλία
* Ναυτία (τάση προς έμετο) ή έμετος
* Διάρροια ή κοιλιακό άλγος
* Απώλεια όρεξης
* Υψηλή θερμοκρασία (πυρετός)
* Γενικό αίσθημα αδιαθεσίας
* Πρήξιμο στο σημείο της ένεσης
* Αντιδράσεις στο σημείο της ένεσης, όπως σκληρό εξόγκωμα

**Όχι συχνές** (μπορεί να εμφανιστούν έως και 1 ανά 100 δόσεις του εμβολίου)

* Ζάλη
* Μυϊκός πόνος
* Γριππώδη συμπτώματα

**Σπάνιες** (μπορεί να εμφανιστούν έως και 1 ανά 1.000 δόσεις του εμβολίου)

* Οιδηματώδεις αδένες
* Κνίδωση, εξάνθημα και κνησμός
* Πόνος στις αρθρώσεις
* Μούδιασμα

**Πολύ σπάνιες** (μπορεί να εμφανισούν έως και 1 ανά 10.000 δόσεις του εμβολίου)

* Εύκολο μελάνιασμα και ανικανότητα διακοπής της αιμορραγίας εάν κοπείτε
* Χαμηλή αρτηριακή πίεση
* Φλεγμονή των αιμοφόρων αγγείων
* Αιφνίδιο οίδημα του προσώπου γύρω από το στόμα και την περιοχή του λαιμού (αγγειονευρωτικό οίδημα)
* Ανικανότητα κίνησης των μυών (παράλυση)
* Φλεγμονή των νεύρων (νευρίτιδα) που μπορεί να προκαλέσει απώλεια αισθήματος ή μούδιασμα, συμπεριλαμβανομένης προσωρινής φλεγμονής των νεύρων, η οποία προκαλεί πόνο, αδυναμία και παράλυση στα άκρα και συχνά προχωρά στο θώρακα και το πρόσωπο (σύνδρομο Guillain‑Barré), μια νόσος των νεύρων του οφθαλμού (οπτική νευρίτιδα) και σκλήρυνση κατά πλάκας
* Προβλήματα στην κίνηση των χεριών και των ποδιών (νευροπάθεια)
* Φλεγμονή του εγκεφάλου (εγκεφαλίτιδα)
* Εκφυλιστική νόσος του εγκεφάλου (εγκεφαλοπάθεια)
* Λοίμωξη γύρω από τον εγκέφαλο (μηνιγγίτιδα)
* Σπασμοί
* Απώλεια ευαισθησίας του δέρματος στον πόνο ή την αφή (υπαισθησία)
* Μωβ ή κοκκινωπά‑μωβ εξογκώματα του δέρματος (ομαλός λειχήνας)
* Κόκκινες ή μωβ κηλίδες στο δέρμα σας
* Επώδυνες και δύσκαμπτες αρθρώσεις (αρθρίτιδα)
* Αδυναμία των μυών

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια ενημερώστε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών. Μπορείτε επίσης να αναφέρετε ανεπιθύμητες ενέργειες απευθείας, στον Εθνικό Οργανισμό Φαρμάκων (Μεσογείων 284, GR-15562 Χολαργός, Αθήνα, Τηλ: + 30 21 32040380/337, Φαξ: + 30 21 06549585, Ιστότοπος: <http://www.eof.gr>). Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. Πώς να φυλάσσετε το ENGERIX**

* Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.
* Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στην επισήμανση και στο κουτί μετά την ΛΗΞΗ. Η ημερομηνία λήξης είναι η τελευταία ημέρα του μήνα που αναφέρεται εκεί.
* Φυλάσσεται σε ψυγείο (2°C - 8°C).
* Να μην το καταψύχετε.
* Φυλάσσετε στην αρχική συσκευασία για να προστατεύεται από το φως.
* Μην πετάτε φάρμακα στο νερό της αποχέτευσης ή στα οικιακά απορρίμματα. Ρωτήστε τον φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενο της συσκευασίας και λοιπές πληροφορίες**

**Τι περιέχει το ENGERIX**

* Η δραστική ουσία είναι το «εξωτερικό περίβλημα» του ιού της ηπατίτιδας Β. Κάθε δόση περιέχει 20 μικρογραμμάρια/1 ml πρωτεΐνης που αποτελείται από αυτό το εξωτερικό περίβλημα προσροφημένα σε ένυδρο υδροξείδιο αργιλίου.
* Τα υπόλοιπα συστατικά είναι χλωριούχο νάτριο, διυδρικό φωσφορικό δινάτριο, δισόξινο φωσφορικό νάτριο και ύδωρ για ενέσιμα.

**Εμφάνιση του ENGERIX και περιεχόμενο της συσκευασίας**

* Το ENGERIX είναι θολό λευκό ενέσιμο υγρό.
* Για το φιαλίδιο:

Ενέσιμο εναιώρημα (20 μικρογραμμάρια/1 ml) σε φιαλίδια εφάπαξ δόσης. Συσκευασίες των 1, 3, 10, 25 ή 100.

Για την προγεμισμένη σύριγγα:

Ενέσιμο εναιώρημα σε προγεμισμένη σύριγγα (20 μικρογραμμάρια/1 ml). Συσκευασίες των 1, 10 ή 25.

* Μπορεί να μην κυκλοφορούν όλες οι συσκευασίες.

**Κάτοχος Άδειας Κυκλοφορίας και Παρασκευαστής**

Κάτοχος Άδειας Κυκλοφορίας

GlaxoSmithKline αεβε

Λεωφ. Κηφισίας 266

152 32 Χαλάνδρι

Τηλ. 210 6882100

Παρασκευαστής

GlaxoSmithKline Biologicals s.a., Rue de l' Institut 89, B-1330 Rixensart, Βέλγιο

**Αυτό το φαρμακευτικό προϊόν έχει εγκριθεί στα Κράτη Μέλη του ΕΟΧ με τις ακόλουθες ονομασίες:**

Αυστρία, Δανία, Φινλανδία, Ισλανδία, Ολλανδία, Νορβηγία, Ισπανία, Σουηδία: Engerix-B

Βέλγιο, Λουξεμβούργο, Πορτογαλία, Ηνωμένο Βασίλειο: Engerix B

Γαλλία, Ιρλανδία, Ιταλία: Engerix B-20

Γερμανία: Engerix-B για ενήλικες

Ελλάδα: Engerix

**Το παρόν φύλλο οδηγιών χρήσης αναθεωρήθηκε για τελευταία φορά στις**

**Οι πληροφορίες που ακολουθούν απευθύνονται μόνο σε επαγγελματίες του τομέα υγειονομικής περίθαλψης**

Κατά την αποθήκευση, το περιεχόμενο μπορεί να παρουσιάσει λεπτό λευκό ίζημα με διαυγές άχρωμο υπερκείμενο υγρό. Όταν αναδευτεί, το εμβόλιο είναι ελαφρώς αδιαφανές.

Το εμβόλιο θα πρέπει να ελέγχεται οπτικά για την παρουσία ξένων σωματιδίων και / ή μη φυσιολογικού χρώματος πριν την χορήγηση. Απορρίψτε το εμβόλιο εάν το περιεχόμενο έχει διαφορετική όψη.

Ολόκληρο το περιεχόμενο ενός περιέκτη μιας δόσης πρέπει να αποσυρθεί και να χρησιμοποιηθεί αμέσως.

Κάθε αχρησιμοποίητο φαρμακευτικό προϊόν ή υπόλειμμα πρέπει να απορρίπτεται σύμφωνα με τις κατά τόπους ισχύουσες σχετικές διατάξεις